Den formodede gerningsmand afbrød møde med en håndfuld unge kvinder, da han stak sit offer adskillige gange

End ikke i deres vildeste fantasi havde den håndfuld unge kvinder, som i aftes i Aarhus-bydelen Aabyhøj netop var gået i gang med en bibelstudieaften hos en afdeling af Indre Mission Ungdom i Aarhus, forestillet sig, hvad de pludselig skulle blive vidner til.

Cirka en halv time efter mødets begyndelse blev kvinderne, som alle er i alderen fra midt-20'erne til midt-30'erne, brutalt afbrudt, da en 33-årig mand med en kniv i sin ene hånd truede og herefter stak en af mødedeltagerne adskillige gange i ansigtet, på overkroppen, armene og benene.

Kvinden, som er 27 år og gift, er uden for livsfare, men blev stærkt chokeret i aftes indlagt på Aarhus Sygehus til behandling for sine mange stiksår.

- Vi er selvfølgelig dybt chokerede, men dog lettede over, at det ikke gik endnu mere galt, siger landslederen for Indre Mission Ungdom, Tonny D. Sørensen, til Ekstra Bladet.

Skreg af rædsel

Den planlagte bibelstudieaften havde også deltagelse af en håndfuld mænd i samme alder som kvinderne. Mændene befandt sig dog i en have bag huset i Aabyhøj, som netop denne gruppe nu tidligere IMU´ere var primus motorer i at renovere for fem-seks år siden.

Mændene fattede først mistanke, da den 33-årige formodede gerningsmand var i fuld gang med sit dødsensfarlige overfald, og flere af de andre kvinder skreg af rædsel inde i huset.

- En af de unge mænd fik herefter strittet kniven ud af hånden på overfaldsmanden, som sekunder senere flygtede fra stedet, fortæller Tonny D. Sørensen.

Den 33-årige er, ifølge Ekstra Bladets oplysninger, selv aktiv i Indre Mission, og han havde indtil for cirka et år siden sin faste gang i huset i Aabyhøj. Derfor var det muligt for de i alt 11 chokerede mødedeltagere at identificere manden over for Østjyllands Politi, som kunne anholde ham klokken tre i nat på hans bopæl i det centrale Aarhus.

Fremstilles i grundlovsforhør

Den 33-årige fremstilles i dag klokken 12 i et grundlovsforhør ved Retten i Aarhus. Hverken Østjyllands Politi eller Tonny D. Sørensen ønsker at forholde sig til, hvorvidt den sandsynlige gerningsmand er psykisk syg eller på anden måde ustabil.

- Jeg vil gå så langt som at sige, at overfaldet ikke var religiøst motiveret, men hvad der ellers måtte ligge bag må blive afdækket af politiets undersøgelser, siger Tonny D. Sørensen.

Der er cirka 300 medlemmer af Indre Mission Ungdom i Aarhus, herunder afdelingen i Aabyhøj, som er den mindste af de fire og det eneste hus i Danmark, hvor der kun kommer unge medlemmer af Indre Mission. På landsplan er der 2.000 medlemmer af ungdomsafdelingen af den religiøse institution.

De to håndfulde nu tidligere IMU-medlemmer, som var til stede ved mødet i aftes, er alle blevet tilbudt at tale med en krisepsykolog i dag klokken 12.